2021/0169 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση της αξιολόγησης του σχεδίου ανάκαμψης και ανθεκτικότητας του Βελγίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας, και ιδίως το άρθρο 20,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1)Η έξαρση της νόσου COVID-19 είχε αρνητικό αντίκτυπο στην οικονομία του Βελγίου. Το 2019, το κατά κεφαλήν ακαθάριστο εγχώριο προϊόν (κατά κεφαλήν ΑΕΠ) του Βελγίου ήταν 133 % του μέσου όρου της ΕΕ. Σύμφωνα με τις εαρινές προβλέψεις της Επιτροπής για το 2021, το πραγματικό ΑΕΠ του Βελγίου μειώθηκε κατά 6,3 % το 2020 και αναμένεται να μειωθεί σωρευτικά κατά 2,0 % το 2020 και το 2021. Στις μακροχρόνιες πτυχές που επηρεάζουν τις μεσοπρόθεσμες οικονομικές επιδόσεις περιλαμβάνονται ιδίως ο υψηλός δείκτης δημόσιου χρέους, η σχετικά υψηλή φορολογική επιβάρυνση της εργασίας, τα συγκριτικά υψηλά ποσοστά διαρθρωτικής ανεργίας και αεργίας και ένα επιχειρηματικό περιβάλλον που δεν ευνοεί πάντα την επιχειρηματικότητα.

(2)Στις 9 Ιουλίου 2019 και στις 20 Ιουλίου 2020, το Συμβούλιο απηύθυνε συστάσεις προς το Βέλγιο στο πλαίσιο του Ευρωπαϊκού Εξαμήνου. Ειδικότερα, το Συμβούλιο συνέστησε να ληφθούν όλα τα αναγκαία μέτρα για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης και, όταν το επιτρέπουν οι οικονομικές συνθήκες, την άσκηση δημοσιονομικών πολιτικών με στόχο την επίτευξη συνετών μεσοπρόθεσμων δημοσιονομικών θέσεων και τη διασφάλιση της βιωσιμότητας του χρέους, με παράλληλη ενίσχυση των επενδύσεων. Επίσης σε σχέση με τα δημόσια οικονομικά, το Συμβούλιο συνέστησε να συνεχιστούν οι μεταρρυθμίσεις για να εξασφαλιστεί η δημοσιονομική βιωσιμότητα των συστημάτων μακροχρόνιας φροντίδας και συνταξιοδότησης, μεταξύ άλλων με τον περιορισμό των δυνατοτήτων πρόωρης εξόδου από την αγορά εργασίας, να βελτιωθούν η σύνθεση και η αποτελεσματικότητα των δημόσιων δαπανών, ιδίως μέσω της επανεξέτασης των δαπανών, και ο συντονισμός των δημοσιονομικών πολιτικών από όλα τα επίπεδα διακυβέρνησης ώστε να δημιουργηθούν περιθώρια για δημόσιες επενδύσεις. Επιπλέον, το Συμβούλιο συνέστησε στο Βέλγιο να ενισχύσει τη συνολική ανθεκτικότητα του συστήματος υγείας και να εξασφαλίσει την προμήθεια ιατρικών προϊόντων κρίσιμης σημασίας, καθώς και να μετριάσει τις επιπτώσεις της κρίσης στην απασχόληση και την κοινωνία, ιδίως με την προώθηση αποτελεσματικών ενεργητικών μέτρων για την αγορά εργασίας και την προώθηση της ανάπτυξης δεξιοτήτων. Επιπλέον, το Συμβούλιο συνέστησε στο Βέλγιο να εξασφαλίσει την αποτελεσματική εφαρμογή των μέτρων για την παροχή ρευστότητας για τη στήριξη των ΜΜΕ και των αυτοαπασχολούμενων, καθώς και για τη βελτίωση του επιχειρηματικού περιβάλλοντος, μεταξύ άλλων με τη μείωση του κανονιστικού και διοικητικού φόρτου για την παροχή κινήτρων για την επιχειρηματικότητα και την άρση των φραγμών στον ανταγωνισμό στον τομέα των υπηρεσιών, ιδίως στον τομέα των τηλεπικοινωνιών, του λιανικού εμπορίου και των επαγγελματικών υπηρεσιών. Όσον αφορά τις επενδύσεις, το Συμβούλιο συνέστησε την επίσπευση ώριμων έργων δημόσιων επενδύσεων και την προώθηση των ιδιωτικών επενδύσεων για την ενίσχυση της οικονομικής ανάκαμψης, καθώς και την εστίαση των επενδύσεων στην πράσινη και την ψηφιακή μετάβαση, ιδίως στις υποδομές για βιώσιμες μεταφορές, συμπεριλαμβανομένων της αναβάθμισης των σιδηροδρομικών υποδομών, της καθαρής και αποδοτικής παραγωγής και χρήσης ενέργειας, της κυκλικής οικονομίας, της ψηφιοποίησης και των ψηφιακών υποδομών, όπως το 5G και τα δίκτυα Gigabit, και της έρευνας και καινοτομίας. Στον τομέα των μεταφορών, το Συμβούλιο συνέστησε επίσης στο Βέλγιο να αντιμετωπίσει τις αυξανόμενες προκλήσεις κινητικότητας, μέσω της ενίσχυσης των κινήτρων και της κατάργησης των εμποδίων με στόχο να αυξηθεί η προφορά και η ζήτηση των μαζικών μεταφορών χαμηλών εκπομπών διοξειδίου του άνθρακα. Τέλος, στον τομέα της απασχόλησης και της εκπαίδευσης και κατάρτισης, το Συμβούλιο συνέστησε στο Βέλγιο να άρει τα αντικίνητρα για εργασία και να ενισχύσει την αποτελεσματικότητα των ενεργητικών πολιτικών για την αγορά εργασίας, ιδίως για τα άτομα χαμηλής ειδίκευσης, τους εργαζόμενους μεγαλύτερης ηλικίας και τα άτομα που προέρχονται από οικογένειες μεταναστών, να βελτιώσει τις επιδόσεις και τη συμμετοχικότητα των συστημάτων εκπαίδευσης και κατάρτισης και να αντιμετωπίσει τις αναντιστοιχίες δεξιοτήτων. Αφού αξιολόγησε την πρόοδο στην εφαρμογή των εν λόγω ειδικών ανά χώρα συστάσεων κατά την υποβολή του σχεδίου ανάκαμψης και ανθεκτικότητας, η Επιτροπή διαπιστώνει ότι έχει επιτευχθεί ουσιαστική πρόοδος όσον αφορά την ειδική σύσταση για τη λήψη όλων των αναγκαίων μέτρων, σύμφωνα με τη γενική ρήτρα διαφυγής του Συμφώνου Σταθερότητας και Ανάπτυξης, για την αποτελεσματική αντιμετώπιση της πανδημίας, την ενίσχυση της οικονομίας και τη στήριξη της επακόλουθης ανάκαμψης.

(3)[Η σύσταση του Συμβουλίου σχετικά με την οικονομική πολιτική της ζώνης του ευρώ, συνέστησε στα κράτη μέλη της ζώνης του ευρώ να λάβουν μέτρα, μέσω των οικείων σχεδίων ανάκαμψης και ανθεκτικότητας, προκειμένου, μεταξύ άλλων, να εξασφαλίσουν μια πολιτική στάση που στηρίζει την ανάκαμψη και να βελτιώσουν περαιτέρω τη σύγκλιση, την ανθεκτικότητα και τη βιώσιμη και χωρίς αποκλεισμούς ανάπτυξη. Η σύσταση του Συμβουλίου συνιστούσε επίσης την ενίσχυση των εθνικών θεσμικών πλαισίων, τη διασφάλιση της μακροοικονομικής σταθερότητας και την ολοκλήρωση της ΟΝΕ και την ενίσχυση του διεθνούς ρόλου του ευρώ.] [If the Council recommendation is not adopted by the time of the CID adoption, please remove the recital]

(4)Στις 30 Απριλίου 2021, το Βέλγιο υπέβαλε στην Επιτροπή το εθνικό σχέδιο ανάκαμψης και ανθεκτικότητας, σύμφωνα με το άρθρο 18 παράγραφος 1 του κανονισμού (ΕΕ) 2021/241. Για την εν λόγω υποβολή ακολουθήθηκε διαδικασία διαβούλευσης, η οποία διενεργήθηκε σύμφωνα με το εθνικό νομικό πλαίσιο, με τις τοπικές και περιφερειακές αρχές, τους κοινωνικούς εταίρους, τις οργανώσεις της κοινωνίας των πολιτών, τις οργανώσεις νεολαίας και άλλους σχετικούς ενδιαφερόμενους φορείς. Η εθνική οικειοποίηση των σχεδίων ανάκαμψης και ανθεκτικότητας στηρίζει την επιτυχή εφαρμογή τους και τον διαρκή αντίκτυπό τους σε εθνικό επίπεδο και την αξιοπιστία τους σε ευρωπαϊκό επίπεδο. Δυνάμει του άρθρου 19 του εν λόγω κανονισμού, η Επιτροπή αξιολόγησε τη συνάφεια, την αποτελεσματικότητα, την αποδοτικότητα και τη συνοχή του σχεδίου ανάκαμψης και ανθεκτικότητας, σύμφωνα με τις κατευθυντήριες γραμμές αξιολόγησης του παραρτήματος V του εν λόγω κανονισμού.

(5)Τα σχέδια ανάκαμψης και ανθεκτικότητας θα πρέπει να επιδιώκουν τους γενικούς στόχους του μηχανισμού ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 και του Μέσου Ανάκαμψης της ΕΕ που θεσπίστηκε με τον κανονισμό (ΕΕ) 2020/2094 του Συμβουλίου, ώστε να στηριχθεί η ανάκαμψη μετά την κρίση της νόσου COVID-19. Θα πρέπει να προάγουν την οικονομική, κοινωνική και εδαφική συνοχή της Ένωσης συνεισφέροντας στους έξι πυλώνες που αναφέρονται στο άρθρο 3 του κανονισμού (ΕΕ) 2021/241.

(6)Η εφαρμογή των σχεδίων ανάκαμψης και ανθεκτικότητας των κρατών μελών θα αποτελέσει συντονισμένη προσπάθεια επενδύσεων και μεταρρυθμίσεων σε ολόκληρη την Ένωση. Μέσω της συντονισμένης και ταυτόχρονης εφαρμογής των εν λόγω μεταρρυθμίσεων και επενδύσεων και της υλοποίησης διασυνοριακών έργων, οι εν λόγω μεταρρυθμίσεις και επενδύσεις θα αλληλοενισχύονται και θα παράγουν θετικές δευτερογενείς επιπτώσεις σε ολόκληρη την Ένωση. Ως εκ τούτου, περίπου το ένα τρίτο του αντικτύπου του μηχανισμού στην ανάπτυξη και τη δημιουργία θέσεων εργασίας στα κράτη μέλη θα προέλθει από δευτερογενείς επιπτώσεις από άλλα κράτη μέλη.

Ισορροπημένη ανταπόκριση που συμβάλλει στους έξι πυλώνες

(7)Σύμφωνα με το άρθρο 19 παράγραφος 3 στοιχείο α) και το τμήμα 2.1 του παραρτήματος V του κανονισμού (ΕΕ) 2021/241, το σχέδιο ανάκαμψης και ανθεκτικότητας αντιπροσωπεύει, σε μεγάλο βαθμό (Βαθμολόγηση Α), μια ολοκληρωμένη και επαρκώς ισορροπημένη απάντηση στην οικονομική και κοινωνική κατάσταση, και συμβάλλει έτσι κατάλληλα και στους έξι πυλώνες που αναφέρονται στο άρθρο 3 του κανονισμού (ΕΕ) 2021/241, λαμβανομένων υπόψη των ιδιαίτερων προκλήσεων και της χρηματοδοτικής κατανομής για το οικείο κράτος μέλος.